
ДО 
ОБЩИНСКИ СЪВЕТ
ГР. БУРГАС

ДОКЛАДНА ЗАПИСКА
от ДИМИТЪР НИКОЛОВ - КМЕТ НА ОБЩИНА БУРГАС


ОТНОСНО: Стопанисване и управление на зони за спорт на открито в част от УПИ XI, кв.143 по плана на зона Районен център, ж.к. „Меден Рудник”, гр. Бургас.


УВАЖАЕМИ ОБЩИНСКИ СЪВЕТНИЦИ, 
Община Бургас реализира - в поземлен имот с идентификатор 07079.653.590 по КК на гр. Бургас - паркова алейна мрежа с осветление, озеленяване и благоустрояване, включително зони за спорт на открито. За инвестиционните намерения са издадени Разрешения за строеж № 134/01.08.2023г. и № 18/17.02.2022г. от главния архитект на Община Бургас. 
Към момента строителството е приключило и са съставени съответните протоколи, и актове по време на строителството. В зоните за спорт на открито са изградени и оборудвани следните съоръжения:
- Два броя тенис корта с размери 18,35 x 36,60 м. с акрилно покритие и оградени с обща ажурна метална ограда с вис. 4м.;
-	Едно футболно игрище с размери 22,00 x 44,00 м.  с настилка от изкуствена трева и ажурна метална ограда с вис. 4м;
-	Една комбинирана площадка за волейбол и баскетбол на открито с размери 20,00 x 34,00 м  със саморазливна ударопоглъщаща настилка;
-	Асфалтовата алея за крос около футболното и волейболно игрище;
-	Фитнес на открито, оборудван със силови уреди, кардио уреди и уреди за обща физическа подготовка;
При изпълнението на обекта са изпълнени и други благоустройствени мероприятия в имота, включително видеонаблюдение и осветителна инсталация.
За част от съоръженията: футболно игрище 40м/ 20м., тенис на корт, игрище за баскетбол/волейбол, игрище за стрийтбол, е определена цена за ползването им в Приложение № 6, Раздел III ОП „Общински имоти”, т.3.1. Спортен комплекс „Меден Рудник” на Наредбата за определянето и администрирането на местните такси и цени на услуги на територията на Община Бургас.
За гарантиране на безпроблемна експлоатация на съоръженията е добре да бъде уредено тяхното стопанисване и да бъде определено отговорно общинско звено.
ОП „Общински имоти” е специализирано звено на Общината за управление, поддържане, ремонт и реконструкция на обекти, жилищни и нежилищни имоти, собственост на Община Бургас. Предприятието стопанисва спортните обекти общинска собственост, съгласно реда и условията на Наредбата за реда и условията за ползване на спортни обекти и съоръжения, собственост на Община Бургас, предоставени за управление на ОП „Общински имоти”. По смисъла на визираната наредба: "спортен имот" е имот, застроен със спортни съоръжения и спортни обекти или незастроен урегулиран поземлен имот, отреден за спортно строителство, "спортен обект" е обект, предназначен за извършване на спортна, състезателна и тренировъчна дейност, "спортни съоръжения" са площадки и оборудване, използвани и предназначени за масови физически упражнения и спорт на открито: футболни, волейболни, баскетболни и други игрища за колективни спортове, кортове за тенис и други подобни, включващи и необходимите спомагателни постройки и съоръжения, свързани с тяхното функциониране и др.
Наличието на спортни площадки за осъществяване на разнообразни спортни занимания, които са поддържани в добро състояние и достъпни за всички са част от условията, които Община Бургас се стреми да предложи на гражданите с цел осигуряване на добро качество на живот в здравословна среда, като част от Приоритетите, заложени в Програмата за демографско развитие на Бургас 2030 г.
С оглед пълноценното стопанисване и управление на спортните съоръжения в зоните на открито, е необходимо своевременно да бъде взето решение за стопанисването и управлението на обекта. В тази върза предлагаме това да бъде възложено на Общинското предприятие „Общински имоти“.
Предвид гореизложеното и на основание чл. 21, ал. 1, т. 8 от Закона за местното самоуправление и местната администрация, чл. 12, ал. 1 от Закона за общинската собственост и чл.16, ал.2 от Наредбата за реда за придобиване, управление и разпореждане с общински имоти и вещи, приета от Общински съвет – Бургас, да вземе следното:

РЕШЕНИЕ:

Дава съгласие да се предостави управлението и стопанисването на Общинско предприятие „Общински имоти“ на зони за спорт на открито ведно с изградените в тях спортни съоръженията, разположени в част от УПИ XI, кв.143 по плана на зона Районен център, ж.к. „Меден Рудник”, представляващ поземлен имот с идентификатор 07079.653.590 по Кадастралната Карта на гр. Бургас.

ПРИЛОЖЕНИЯ: Разрешения за строеж и Актове за установяване годността за приемане на строежите (Приложение №15);




ДИМИТЪР НИКОЛОВ
Кмет на Община Бургас

